Henrik "Baloo" Andersen tog endnu engang en pris med hjem til Hjørring Revyen, da han søndag aften blev kåret som landets bedste revykomponist.

Hjørring Revyens kapelmester Henrik "Baloo" Andersen er landets bedste revykomponist. - Det er jo en kæmpestor ære. Jeg er rigtig stolt og rigtig glad, siger Henrik "Baloo" Andersen til TV2/Nord. Han blev kåret ved revyernes store festforestilling i Tivoli kaldet Revyernes Revy. Sidste år blev Hjørring kåret som årets revy, og denne gang hev Henrik "Baloo" Andersen en pris hjem for musikken. - Når man så er oppe imod James Price og Jens Krøyer, som er dinosaurere i branchen, så er det stort, siger Henrik "Baloo" Andersen til TV2/Nord. Efter prisuddelingen var der fest, og kapelmesteren blev selvfølgelig fejret. - Jeg har lidt ondt i hovedet. På den gode måde, siger Henrik "Baloo" Andersen til TV2/Nord.